Tiesas nolēmuma pārsūdzības termiņa pagarināšanas ierobežojums un nelabvēlīgu seku radīšanas ierobežojums nepamatota pārsūdzības termiņa pagarināšanas gadījumā
1. Kriminālprocesa likuma 316. panta otrajā daļā paredzētā procesuālo termiņu pagarināšanas kārtība nav piemērojama tiesas nolēmuma pārsūdzības termiņa pagarināšanai. 
2. Pirmās instances tiesas kļūda, nepamatoti pagarinot nolēmuma pārsūdzības termiņu Kriminālprocesa likuma 316. panta otrās daļas kārtībā, nevar radīt procesa dalībniekiem nelabvēlīgas sekas, ja procesa dalībnieks labticīgi paļāvies uz šo tiesas noteikto termiņu. Procesa dalībnieka paļāvība uz šādu termiņa pagarinājumu vispārīgi prezumējama par labticīgu līdz Senāta atziņu šajā jautājumā pieejamībai, bet turpmāk vērtējama stingrāk, it īpaši attiecībā uz prokuroriem un zvērinātiem advokātiem.

Cietsirdība un vardarbība pret nepilngadīgo (Krimināllikuma 174. pants) kā atsevišķs turpināts noziedzīgs nodarījums
Krimināllikuma 174. pantā paredzēto noziedzīgo nodarījumu var veidot arī turpināts noziedzīgs nodarījums, ja vairākas līdzīga rakstura darbības ir savstarpēji saistītas, vērstas pret vienu cietušo un aptvertas ar vienotu nodomu. Tas vien, ka nodarījuma izdarīšanas laikā cietušais no mazgadīga kļūst par nepilngadīgo un tādēļ atsevišķas darbības, tās kvalificējot atsevišķi, atbilstu dažādām Krimināllikuma 174. panta daļām, nepārtrauc nodarījuma vienotību. Šādā gadījumā nodarījums kvalificējams pēc Krimināllikuma 174. panta smagākās daļas.
Darbības, kas vērstas pret vairākiem nepilngadīgajiem, parasti neveido vienu turpinātu noziedzīgu nodarījumu, jo Krimināllikuma 174. pantā paredzētā aizsardzība ir cieši saistīta ar katra konkrētā nepilngadīgā interesēm. Izņēmuma gadījumā citāds vērtējums var būt pieļaujams, ja vairāki nepilngadīgie vienlaikus un sistemātiski tiek pakļauti vienveidīgai vardarbībai vai cietsirdībai. 

Aizliegums pasliktināt apsūdzētā stāvokli
Aizliegums pasliktināt apsūdzētā stāvokli attiecas ne tikai uz galīgo sodu, bet arī uz sodu par katru noziedzīgo nodarījumu. 
Ja pēc Senāta lēmuma, izskatot lietu no jauna, apelācijas instances tiesa vairākus iepriekš atsevišķi kvalificētus noziedzīgus nodarījumus atzīst par vienu turpinātu noziedzīgu nodarījumu, sodu par šo vienoto noziedzīgo nodarījumu var noteikt bargāku, nekā iepriekš noteikts par katru nodalīto noziedzīgo nodarījumu atsevišķi arī tad, ja nolēmums nav atcelts prokurora protesta dēļ. Tomēr šis sods nedrīkst pārsniegt to sodu summu, kas iepriekš bija noteikta par noziedzīgajiem nodarījumiem, kuri nepamatoti kvalificēti atsevišķi.


Latvijas Republikas Senāta
Krimināllietu departamenta
2026. gada [..]
LĒMUMS[footnoteRef:1] [1:  Slēgtas lietas statuss. ] 

Lieta Nr. [..], SKK-[C]/2026
ECLI:LV:AT:2026:[..]

Senāts šādā sastāvā: senators referents Māris Leja, senatores Irīna Jansone un Sandra Kaija
rakstveida procesā izskatīja krimināllietu sakarā ar apsūdzēto [pers. B] un [pers. A] kasācijas sūdzībām par [..] apgabaltiesas 2025. gada [..] spriedumu.
Aprakstošā daļa
[1] Ar [rajona (pilsētas)]tiesas 2023. gada [..] spriedumu
[1.1] [pers. A], personas kods [..],
atzīta par vainīgu astoņos Krimināllikuma 174. panta otrajā daļā paredzētajos noziedzīgajos nodarījumos;
atzīta par vainīgu četros Krimināllikuma 174. panta pirmajā daļā paredzētajos noziedzīgajos nodarījumos.
Par katru noziedzīgo nodarījumu [pers. A] noteikts sods – brīvības atņemšana.
Saskaņā ar Krimināllikuma 50. panta pirmo un trešo daļu galīgais sods [pers. A] noteikts brīvības atņemšana uz 3 gadiem.
Saskaņā ar Krimināllikuma 55. pantu [pers. A] notiesāta nosacīti ar pārbaudes laiku uz 4 gadiem.
[1.2] [Pers. B], personas kods [..], 
atzīts par vainīgu Krimināllikuma 159. panta otrajā daļā paredzētajā noziedzīgajā nodarījumā;
atzīts par vainīgu Krimināllikuma 160. panta trešajā daļā paredzētajā noziedzīgajā nodarījumā;
atzīts par vainīgu divos Krimināllikuma 160. panta ceturtajā daļā paredzētajos noziedzīgajos nodarījumos;
atzīts par vainīgu Krimināllikuma 174. panta otrajā daļā paredzētajā noziedzīgajā nodarījumā;
atzīts par vainīgu Krimināllikuma 174. panta pirmajā daļā paredzētajā noziedzīgajā nodarījumā.
Par katru noziedzīgo nodarījumu [pers. B] noteikts sods – brīvības atņemšana.
Saskaņā ar Krimināllikuma 50. panta pirmo un trešo daļu galīgais sods [pers. B] noteikts brīvības atņemšana uz 13 gadiem un probācijas uzraudzība 3 gadiem.
[2] Ar [..] apgabaltiesas 2025. gada [..] spriedumu, iztiesājot lietu apelācijas kārtībā sakarā ar Ģenerālprokuratūras Krimināltiesiskā departamenta Pirmstiesas kriminālprocesa un tiesvedības koordinācijas nodaļas prokurores Ilonas Harjo apelācijas protestu un apsūdzētā [pers. B] apelācijas sūdzību, [rajona (pilsētas)] tiesas 2023. gada [..] spriedums atcelts daļā par:
[pers. A] noteikto sodu pēc Krimināllikuma 174. panta pirmās un otrās daļas, saskaņā ar Krimināllikuma 50. pantu noteikto galīgo sodu, kā arī Krimināllikuma 55. panta piemērošanu;
[pers. B] noteikto sodu pēc Krimināllikuma 159. panta otrās daļas, 160. panta trešās un ceturtās daļas, 174. panta pirmās un otrās daļas, kā arī saskaņā ar Krimināllikuma 50. pantu noteikto galīgo sodu.
[2.1] [Pers. A] saskaņā ar Krimināllikuma 50. panta pirmo un trešo daļu galīgais sods noteikts brīvības atņemšana uz 5 gadiem.
[Pers. A] piemērotie drošības līdzekļi – uzturēšanās noteiktā vietā, aizliegums satikties un sazināties ar lietā cietušajām personām un aizliegums izbraukt no valsts – grozīti uz apcietinājumu.
[2.2] [Pers. B] saskaņā ar Krimināllikuma 50. panta pirmo un trešo daļu galīgais sods noteikts brīvības atņemšana uz 16 gadiem un probācijas uzraudzība uz 3 gadiem.
[Pers. B] piemērotie drošības līdzekļi – uzturēšanās noteiktā vietā, aizliegums satikties un sazināties ar lietā cietušajām personām un aizliegums izbraukt no valsts – grozīti uz apcietinājumu.
Pārējā daļā pirmās instances tiesas spriedums atstāts negrozīts.

[3] Par [..] apgabaltiesas 2025. gada [..] spriedumu kasācijas sūdzību iesniedzis apsūdzētais [pers. B], lūdzot atcelt spriedumu pilnībā un nosūtīt lietu jaunai izskatīšanai apelācijas instances tiesā.
Kasācijas sūdzība pamatota ar šādiem argumentiem.
[3.1] Apelācijas instances tiesa pieļāvusi Kriminālprocesa likuma 15. panta, 128. panta, 512. panta otrās daļas un 564. panta ceturtās daļas pārkāpumus, kas atzīstami par Kriminālprocesa likuma būtiskiem pārkāpumiem šā likuma 575. panta trešās daļas izpratnē un noveduši pie nelikumīga nolēmuma.
Apelācijas instances tiesa nepamatoti atzinusi, ka pirmās instances tiesas spriedumā norādīto pierādījumu kopums ir pietiekams, lai atzītu par pierādītu [pers. B] vainīgumu viņam inkriminētajos noziedzīgajos nodarījumos. 
No apsūdzētajam [pers. B] inkriminētā Krimināllikuma 159. panta otrajā daļā paredzētā noziedzīgā nodarījuma apraksta izriet, ka cietušās [pers. C] izvarošana ne mazāk kā desmit reizes notikusi laikposmā no 2016. gada vasaras līdz 2016. gada [..]. Savukārt no cietušās liecībām izriet, ka kopš 2016. gada vasaras viņa ar apsūdzēto kopā nedzīvoja. Līdz ar to apelācijas instances tiesa nepamatoti noraidījusi apelācijas sūdzības argumentu, ka apsūdzētais šajā laikā nevarēja izdarīt cietušās izvarošanu.
Atzīstot par ticamām cietušās [pers. C] liecības, apelācijas instances tiesa nav izvērtējusi, ka: 1) cietušās un liecinieku [pers. D] un [pers. E] liecībās ir pretrunas par to, kad notikusi pirmā izvarošana; 2) cietušās [pers. C] liecības, ka pirmā izvarošana, visticamāk, notikusi kādā brīvdienā mājās, nav loģiski saderīgas ar to, ka brīvdienās mājās parasti bija visa ģimene un tādēļ noziedzīgās darbības kāds būtu redzējis; 3) no cietušās [pers. C] liecībām nav iespējams secināt, kad notikuši pārējie seksuālās vardarbības akti; 4) cietusī par seksuālo vardarbību nevienam nestāstīja arī pēc pilngadības sasniegšanas līdz brīdim, kad viņa satikās ar [pers. F] (iepriekš – [Vārds Uzvārds]); 5) liecinieces [pers. G] liecības, ka apsūdzētais viņu vedis gan uz pulciņu, gan sēņot, taču nekad nav viņai pieskāries, apliecina cietušās liecību zemo ticamības pakāpi. 
Arī vērtējot cietušās [pers. H] liecību ticamību, tiesa nav ņēmusi vērā: 1) pierādījumus, kas apstiprina, ka viņas liecībām ir zema ticamības pakāpe un, visticamāk, cietušās [pers. H] un [pers. C] bija vienojušās apsūdzēto apmelot, iesaistot tajā arī [pers. I] un [pers. J]; 2) to, ka tiesā [pers. H] noliegusi, ka bija rakstījusi vēstuli apsūdzētajai [pers. A], savukārt apelācijas instances tiesa spriedumā norādījusi, ka [pers. A] viņai to diktējusi.
Tāpat tiesa nav vispusīgi izvērtējusi: 1) cietušo [pers. H] un [pers. C] vēstules, kas adresētas [pers. A]; 2) [pers. G], [pers. D], [pers. I], [pers. K], [pers. J] un [pers. L] liecības, no kurām izriet, ka cietušajām [pers. H] un [pers. C] bija motīvs aprunāt apsūdzēto [pers. B] konfliktu dēļ, proti, viņām nepatika apsūdzētā noteiktie ierobežojumi attiecībā uz alkohola lietošanu un smēķēšanu; 3) [pers. J] un [pers. K] liecības un [pers. I] paskaidrojumus, no kuriem izriet, ka cietušo vēršanās pret apsūdzēto ir izdomāta, lai tiktu prom no mājām un saņemtu no valsts nepamatotu kompensāciju. 
Tiesa nepamatoti atzinusi, ka liecinieces [pers. M] liecības par to, ka apsūdzētajam [pers. B] jau iepriekš bijušas seksuālas tieksmes attiecībā uz bērniem, attiecināmas uz konkrēto kriminālprocesu. Šo liecību izmantošana nav pamatota, jo apsūdzība par [pers. M] norādītajiem faktiem [pers. B] nav celta. Līdz ar to tiesa ir pārkāpusi Kriminālprocesa likuma 129. un 130. pantu.
Konstatējot kvalificējošo pazīmi – izmantojot uzticību un autoritāti –, tiesa nav ņēmusi vērā cietušās [pers. C] liecības, no kurām izriet, ka viņai nebija grūtību apsūdzētajam „atteikt”. Savukārt par „atteikšanos” nesekoja jebkāda veida pretdarbība no apsūdzētā.
[3.2] Apelācijas instances tiesa nav konstatējusi, ka pirmās instances tiesa ir pieļāvusi Kriminālprocesa likuma 529. panta pirmās daļas 3.1 punkta, 550. panta pirmās daļas, 564. panta septītās daļas un 567. panta pārkāpumu, pēc pilna sprieduma pieejamības dienas pagarinot tā pārsūdzības termiņu vēl par 10 dienām kriminālprocesa īpašās sarežģītības un apjoma dēļ, un nav izbeigusi apelācijas tiesvedību daļā par prokurores iesniegto apelācijas protestu. Minētā pārkāpuma rezultātā apsūdzētajam piemērots bargāks sods, nekā noteikusi pirmās instances tiesa.

[4] Par [..] apgabaltiesas 2025. gada [..] spriedumu kasācijas sūdzību iesniegusi apsūdzētā [pers. A], lūdzot atcelt apelācijas instances tiesas spriedumu un nosūtīt lietu jaunai izskatīšanai apelācijas instances tiesā.
Kasācijas sūdzība pamatota ar šādiem argumentiem.
[4.1] Apelācijas instances tiesa nepamatoti ir izskatījusi prokurores apelācijas protestu pēc būtības, lai gan apelācijas tiesvedība šajā daļā bija jāizbeidz. Proti, pirmās instances tiesa pēc pilna sprieduma pieejamības dienas nepamatoti pagarinājusi tā pārsūdzības termiņu vēl par 10 dienām kriminālprocesa īpašās sarežģītības un apjoma dēļ. Ievērojot minēto, apelācijas instances tiesa nepamatoti atcēlusi pirmās instances tiesas spriedumu daļā par apsūdzētajai noteikto sodu un nosacītu notiesāšanu.
[4.2] Izvērtējot apelācijas protestu pēc būtības, apelācijas instances tiesa pieļāvusi Krimināllikuma 46. panta pirmās un otrās daļas, 55. panta pirmās daļas (redakcijā līdz 2024. gada 31. decembrim) pārkāpumus. 
Atzīstot, ka nav pamata apsūdzēto notiesāt nosacīti, tiesa nav ņēmusi vērā, ka: 1) apsūdzētā turpmāk nebūs tiesīga pieņemt bērnus aizbildnībā, tādēļ viņai nebūs iespējams izdarīt tādus pašus noziedzīgus nodarījumus, kādi bija notiesāšanas pamatā; 2) tiesas sprieduma taisīšanas laikā apsūdzētā bija vecāka par 60 gadiem un iepriekš nebija sodīta; 3) apsūdzētā nodrošināja bērnu aprūpi, audzināšanu un izglītošanu; 4) normatīvajā regulējumā ir sistēmiskas problēmas bērnu nodošanā audžuģimenēm un šo ģimeņu atbalstā, savukārt ģimenē, kurā ir 6 līdz 8 bērni, var veidoties paaugstināts stress gan bērniem, gan aizbildņiem.
Motīvu daļa
[5] Vispirms Senāts pārbaudīs, vai apelācijas instances tiesa, atstājot negrozītu pirmās instances tiesas spriedumu daļā par apsūdzētā [pers. B] atzīšanu par vainīgu viņam inkriminētajos noziedzīgajos nodarījumos pret [pers. C] un [pers. H] dzimumneaizskaramību, ir pieļāvusi Kriminālprocesa likuma pārkāpumus pierādījumu vērtēšanā un sprieduma pamatošanā.
[5.1] Apelācijas instances tiesa atzinusi, ka apsūdzētā vainīgums ir pierādīts ārpus saprātīgām šaubām ar lietā esošajiem pierādījumiem, kurus pirmās instances tiesa novērtējusi saskaņā ar Kriminālprocesa likuma 9. nodaļas normām.
Ja apelācijas instances tiesa pievienojas pirmās instances tiesas sprieduma argumentiem, tie kļūst par apelācijas instances tiesas nolēmuma argumentiem (Senāta 2018. gada 8. novembra spriedums lietā Nr. SKA-885/2018, ECLI:LV:AT:2018:1108.A420256416.4.S, 20. punkts).
Senāts konstatē, ka apsūdzētais kasācijas sūdzībā pamatā ir atkārtojis apelācijas sūdzībā norādītos argumentus, kurus apelācijas instances tiesa ir izvērtējusi un motivēti noraidījusi.
[5.2] Apelācijas instances tiesa ir konstatējusi, ka cietušās [pers. C] liecībās ir norādīts laiks, kad apsūdzētais viņu pirmo reizi izvaroja, kāds bija aptuvenais izvarošanas reižu skaits un kad notika pēdējā izvarošana (sk. sprieduma 16. punktu). 
Atzīstot šīs liecības par ticamām, tiesa ņēmusi vērā, ka: 
1) [pers. C] liecības ir konsekventas, detalizētas un loģiskas, kā arī ietver atsevišķas izvarošanas detaļas (sk. sprieduma 13.2. un 13.4. punktu); 
2) par noziegumu policijai cietusī ziņoja tikai pēc tam, kad vairs nedzīvoja [Uzvārds] ģimenē (sk. sprieduma 16. punktu);  
3) tiesu psiholoģiskās ekspertīzes eksperta atzinumā secināts, ka cietusī, ņemot vērā viņas individuāli psiholoģiskās un vecuma īpatnības, spēj sniegt liecības par lietā būtiskiem apstākļiem un saprast ar viņu veikto darbību raksturu un nozīmi (sk. sprieduma 16. punktu); 
4) apsūdzētais atsevišķos jautājumos sniedzis pretrunīgas liecības (sk. sprieduma 13.3. punktu).
To, ka cietusī nevarēja norādīt precīzu vardarbības laiku, tiesa izskaidrojusi ar to, ka apsūdzētais noziedzīgos nodarījumus izdarījis ilgstošā laikposmā, bet par tiem tika ziņots tikai pēc ilgāka laika (sk. sprieduma 17.1. punktu).
Izvērtējot apsūdzētā apelācijas sūdzībā norādīto argumentu par pretrunām liecībās par pirmās izvarošanas laiku, tiesa atzinusi, ka par šo apstākli visprecīzāk var liecināt pati cietusī [pers. C] (sk. sprieduma 14. punktu). Savukārt, izvērtējot apsūdzētā argumentu, ka apsūdzībā norādītajā laikā – no 2016. gada vasaras līdz 2016. gada [..] – viņš nevarēja izdarīt izvarošanu tādēļ, ka cietusī [pers. C] [Uzvārds] ģimenē vairs nedzīvoja, tiesa norādījusi, ka pēc iestāšanās vidusskolā 2016. gada [..] cietusī mājās brauca brīvdienās. Turklāt, lai arī pēc konflikta ar [pers. A] viņa aizbēga no mājām, pēc sociālā dienesta iesaistes [pers. C] tika atgriezta ģimenē. Ģimeni pavisam cietusī atstāja tikai pēc 17 gadu vecuma sasniegšanas, proti, pēc 2016. gada [..] (sk. sprieduma 13.5. punktu).
Apelācijas instances tiesa atzinusi par nepamatotu arī apelācijas sūdzības argumentu, ka cietusī [pers. C] varēja „atteikt” un tam nesekoja pretdarbība no apsūdzētā puses. 
Apelācijas instances tiesa pievienojusies pirmās instances tiesas secinātajam, ka [pers. B] izmantoja savu audžutēva autoritāti un cietušās uzticību, lai izdarītu noziedzīgos nodarījumus. Savukārt, lai panāktu sev vēlamo, [pers. B] pret cietušo [pers. C] izturējies labvēlīgāk nekā pret citiem bērniem, piemēram, devis cigaretes, ļāvis ilgāk lietot telefonu u. c. (sk. sprieduma 17.3. punktu).
[5.3] Apelācijas instances tiesa, izvērtējusi cietušās [pers. H] liecības, atzinusi, ka tajās konstatētās pretrunas ir nebūtiskas un nemazina liecību ticamību, jo: 1) liecības apstiprina citi pierādījumi; 2) nav konstatētas pazīmes tam, ka cietusī [pers. H] būtu personiski ieinteresēta, lai [pers. B] nepamatoti tiktu saukts pie kriminālatbildības; 3) pret [pers. H] veikto darbību raksturs atbilst liecībām, kuras sniegusi cietusī [pers. C] – tas norāda uz apsūdzētā darbību vienotu raksturu un metodi.
Ievērojot minēto, kā arī cietušās [pers. H] izturēšanos un emocijas liecināšanas laikā, tiesai radusies pārliecība, ka liecības nav izdomātas (sk. sprieduma 18.1. punktu).
[5.4] Apelācijas instances tiesa motivēti noraidījusi apelācijas sūdzības argumentu, ka cietušās [pers. H] un [pers. C] bija vienojušās apsūdzēto apmelot, lai nepamatoti saņemtu valsts kompensāciju.
Tiesa norādījusi, ka, pastāvot šādam motīvam, cietušās būtu varējušas apmelot jebkuru citu personu, tomēr viņas liecināja tieši par apsūdzēto [pers. B]. Turklāt tiesa nav konstatējusi pamatu neticēt cietušās [pers. H] liecībām, jo sākotnēji viņa nemaz nezināja, vai viņai pienākas kompensācija, un par šādu kompensāciju uzzināja tikai pēc pilngadības sasniegšanas. Tāpat tiesa noraidījusi apsūdzētā apelācijas sūdzībā norādīto argumentu, ka cietušās [pers. C] un [pers. H] apmelojušas apsūdzēto viņa noteikto ierobežojumu dēļ (sk. sprieduma 22. punktu).
[5.5] Pretēji kasācijas sūdzībā norādītajam tiesa izvērtējusi arī liecinieces [pers. G] liecības un atzinusi, ka tas, ka apsūdzētais viņai nav seksuāli uzmācies, neizslēdz, ka viņš pielietojis seksuālu vardarbību pret [pers. C] (sk. sprieduma 13.6. punktu). 
Apelācijas instances tiesa pievienojusies arī pirmās instances tiesas atzinumam, ka liecinieku [pers. K], [pers. J] un [pers. L] liecībās sniegtās ziņas nedz apstiprina, nedz noliedz apsūdzētā vainīgumu, nedz mazina cietušo [pers. C] un [pers. H] liecību ticamību (sk. sprieduma 22. punktu). 
Savukārt, izvērtējot [pers. I] paskaidrojumu, apelācijas instances tiesa atzinusi, ka pirmās instances tiesa pamatoti secinājusi: tas sniegts uzreiz pēc kriminālprocesa uzsākšanas 2018. gada [..], kad meitene vēl dzīvoja [Uzvārds] ģimenē, un, visticamāk, šādas liecības sniedza, būdama [pers. A] ietekmēta, jo lietā nodibināts, ka viņa mēdza ietekmēt liecinošās personas. Turpretim 2019. gada [..], kad [pers. I] tika nopratināta pēc izņemšanas no [Uzvārds] ģimenes, viņa liecināja par emocionālo un fizisko vardarbību, kas tika vērsta pret viņu un citiem bērniem, un neminēja faktus, kurus bija norādījusi 2018. gada [..] paskaidrojumā (sk. sprieduma 19. punktu).
[5.6] Apelācijas instances tiesa izvērtējusi arī liecinieces [pers. M] liecības par apsūdzētā [pers. B] seksuāla rakstura darbībām attiecībā pret viņu un atzinusi, ka tās izmantojamas kā palīgfakti (sk. sprieduma 23. punktu), proti, cietušo [pers. C] un [pers. H] liecību ticamības pārbaudei.
Saskaņā ar Kriminālprocesa likuma 124. panta ceturto daļu ar palīgfaktiem tiek pamatota kāda cita pierādījuma ticamība vai neticamība, kā arī iespējamība vai neiespējamība to izmantot pierādīšanā. Savukārt saskaņā ar šā likuma 127. panta pirmo daļu pierādījumi kriminālprocesā ir jebkuras likumā paredzētajā kārtībā iegūtas un noteiktā procesuālajā formā nostiprinātas ziņas par faktiem, kurus kriminālprocesā iesaistītās personas savas kompetences ietvaros izmanto pierādīšanas priekšmetā ietilpstošo apstākļu esamības vai neesamības pamatošanai.
No minētajām normām izriet, ka likumā noteiktā kārtībā iegūtas un procesuāli nostiprinātas ziņas var tikt izmantotas arī cita pierādījuma ticamības pārbaudei. Tādēļ apstāklis, ka liecinieces [pers. M] liecībās norādītās ziņas attiecas uz apstākļiem, kas nav ietverti apsūdzībā, pats par sevi neliedz tās izmantot cietušo liecību ticamības pārbaudei. Līdz ar to tiesa bija tiesīga ņemt vērā šīs ziņas, novērtējot cietušo personu liecību ticamību.
[5.7] Apsūdzētā iebildums pret tiesas secinājumu, ka cietusī [pers. H] rakstījusi vēstuli kopā ar [pers. A] (sk. sprieduma 20. punktu), lai gan [pers. H] faktiski esot noliegusi šīs vēstules rakstīšanu, nav izšķirošs. 
Apelācijas instances tiesa vienīgi pieļāvusi iespēju, ka vēstule tapusi [pers. A] ietekmes rezultātā, norādot, ka „tas nav izslēdzams”, turklāt secinājusi, ka vēstulē ietvertās ziņas neattiecas uz apsūdzību un nemazina liecību ticamību. Savukārt apsūdzētais kasācijas sūdzībā nav pamatojis, kā tiesas atzinums varējis ietekmēt nolēmuma tiesiskumu.
[5.8] Atbilstoši Kriminālprocesa likuma 569. panta pirmajai daļai pārsūdzēšana kasācijas kārtībā ir rakstveida kasācijas protesta vai sūdzības iesniegšana Augstākajā tiesā par tāda apelācijas instances tiesas nolēmuma tiesiskumu, kurš vēl nav stājies spēkā, nolūkā panākt tā atcelšanu pilnībā vai kādā tā daļā vai arī tā grozīšanu juridisku iemeslu dēļ. Šī panta trešā daļa noteic, ka kasācijas instances tiesa pierādījumus lietā no jauna neizvērtē.
Senāts jau iepriekš ir norādījis, ka jautājums par to, vai lietā esošie pierādījumi ir vai nav pietiekami apsūdzētā vainīguma konstatēšanai, ir būtības jautājums, kas kasācijas kārtībā nav pārbaudāms (Senāta 2013. gada 3. jūlija lēmums lietā Nr. SKK-333/2013, 15890002407, 2019. gada 27. decembra lēmuma lietā Nr. SKK- 433/2019, ECLI:LV:AT:2019:1227.11089238414.8.L, 9. punkts, 2024. gada 7. jūnija lēmuma lietā Nr. SKK-56/2024, ECLI:LV:AT:2024:0607.11518003918.4.L, 8. punkts).
[bookmark: OLE_LINK67]Kasācijas instances tiesas kompetencē nav, pārbaudot pierādījumus, pārliecināties, ka izslēgta jebkura iespējamība, ka pierādījumu pārbaudes rezultātā varētu izdarīt kasatoram labvēlīgāku secinājumu. Tā būtu atkārtota pierādījumu novērtēšana pēc būtības, ko veic pirmās un apelācijas instances tiesas (Senāta 2018. gada 13. februāra sprieduma lietā Nr. SKA-92/2018, ECLI:LV:AT:2018:0213.A420433513.2.S, 7. punkts, 2021. gada 5. novembra sprieduma lietā Nr. SKA-698/2021, ECLI:LV:AT:2021:1105.A420278019.11.S, 6. punkts, 2023. gada 24. novembra rīcības sēdes lēmuma lietā Nr. SKA-852/2023, ECLI:LV:AT:2023:1124.A420160422.12.L, 3. punkts).
Apkopojot iepriekš minēto, Senāts atzīst, ka kasācijas sūdzībā norādītie argumenti pēc būtības pauž apsūdzētā [pers. B] neapmierinātību ar tiem secinājumiem, kādus izdarījusi apelācijas instances tiesa, izvērtējot lietā esošos pierādījumus, un ir vērsti uz to, lai panāktu tās nolēmuma atcelšanu nevis juridisku, bet faktisku iemeslu dēļ, kas ir pretrunā ar Kriminālprocesa likuma 569. panta pirmajā un trešajā daļā noteikto. 

[6] Tālāk Senāts pārbaudīs, vai apelācijas instances tiesa bija tiesīga izskatīt prokurores apelācijas protestu, kas iesniegts termiņā, ko pirmās instances tiesa pagarinājusi pēc sprieduma pieņemšanas.
Proti, pirmās instances tiesas pilna sprieduma pieejamības diena bija 2024. gada [..] (lietas 7. sējuma 251. lappuse). 2024. gada [..] prokurore lūdza pagarināt apelācijas protesta iesniegšanas termiņu līdz 2024. gada [..] (lietas 8. sējuma 1. lappuse), un tiesa šo lūgumu apmierināja Kriminālprocesa likuma 316. panta otrās daļas kārtībā (lietas 8. sējuma 3.–4. lappuse). Apelācijas protests iesniegts pagarinātajā termiņā (lietas 8. sējuma 28. lappuse).
Ievērojot minēto, Senātam jāatbild uz jautājumu, vai Kriminālprocesa likuma 316. panta otrajā daļā paredzētā procesuālo termiņu pagarināšanas kārtība ir piemērojama tiesas sprieduma pārsūdzības termiņam. No atbildes uz šo jautājumu ir atkarīgs, vai prokurores apelācijas protests iesniegts termiņā un vai apelācijas instances tiesa bija tiesīga to izskatīt pēc būtības.
[6.1] Lai atbildētu uz šo jautājumu, Senāts vispirms norādīs piemērojamās tiesību normas redakcijā, kas bija spēkā apelācijas instances tiesas nolēmuma pieņemšanas laikā.
Kriminālprocesa likuma 316. pants paredzēja: pagarināmi ir tikai tie procesuālie termiņi, attiecībā uz kuriem šajā likumā ir īpaša atruna par to pagarināšanas iespējamību (panta pirmā daļa). Ja šajā likumā nav noteikts citādi, jautājums par termiņa pagarināšanu izlemjams ne vēlāk kā piecas dienas pirms attiecīgā termiņa beigām, pamatojoties uz ieinteresētās personas iesniegumu un uzrādītajiem materiāliem, kas iesniegti ne vēlāk kā septiņas dienas pirms termiņa beigām (panta otrā daļa).
Kriminālprocesa likuma 529. panta pirmās daļas 3.1 punkts paredzēja: sprieduma rezolutīvajā daļā papildus norāda tiesas lēmumu par pārsūdzības termiņa pagarināšanu vēl par 10 dienām kriminālprocesa īpašas sarežģītības un apjoma dēļ.
Kriminālprocesa likuma 550. panta pirmā daļa paredzēja: apelācijas sūdzību vai protestu iesniedz ne vēlāk kā 10 dienu laikā vai, ja tiesa pagarinājusi pārsūdzības termiņu, ne vēlāk kā 20 dienu laikā pēc dienas, kad kļuvis pieejams pilns tiesas nolēmums.
Minētais tiesiskais regulējums stājās spēkā 2009. gada 1. jūlijā (sk. https://likumi.lv/ta/id/190010-grozijumi-kriminalprocesa-likuma).
Priekšlikumu attiecīgajiem grozījumiem likumprojekta izskatīšanas trešajā lasījumā iesniedzis tieslietu ministrs (sk. https://titania.saeima.lv/LIVS/SaeimaLIVS.nsf/0/9D782A22F3263686C225757000496437?OpenDocument).
[6.2] Senāts, izvērtējot šā regulējuma izstrādes materiālus, konstatē, ka no tiem neizriet likumdevēja skaidra griba pārsūdzības termiņa 10 dienu pagarinājumu noteikt par norādāmu tikai tiesas nolēmuma rezolutīvajā daļā. Tādēļ atbilde uz izvirzīto tiesību jautājumu rodama, veicot tiesību normu sistēmisku un teleoloģisku interpretāciju, ievērojot arī Satversmes tiesas judikatūrā un tiesību doktrīnā nostiprinātās atziņas.
Veicot šo vērtējumu, Senāts atzīst: likums neparedz nolēmuma pārsūdzības termiņa pagarināšanu Kriminālprocesa likuma 316. panta otrās daļas kārtībā. 
[6.2.1] Kriminālprocesa likuma pamatnostādne ir šāda: ikviens nolēmums ir pārsūdzams, izņemot gadījumus, kad tā nepārsūdzamība likumā ir skaidri noteikta (sk. Kriminālprocesa likuma 336. panta trešo daļu un tā komentāru: Zeppa-Priedīte V. 336. panta komentārs. Grām.: Kriminālprocesa likuma komentāri. A daļa. Zinātniska monogrāfija prof. K. Stradas‑Rozenbergas zinātniskā redakcijā. Rīga: Latvijas Vēstnesis, 2019, 900. lpp.). 
Kriminālprocesa likuma 316. pantā nav noteikts, ka šā panta kārtībā pieņemtie lēmumi nav pārsūdzami. Tādēļ, ja tiesa pārsūdzības termiņa pagarināšanas jautājumu lemtu šā panta kārtībā, attiecīgais lēmums būtu pārsūdzams atsevišķi. Tas savukārt kavētu nolēmuma, ar kuru lieta izspriesta pēc būtības, pārsūdzību, jo procesa dalībnieku strīds tiktu novirzīts uz pārsūdzības termiņa ilgumu.
Šādas sekas varētu novērst tikai tad, ja izņēmuma kārtā tiktu atzīts, ka lēmums par pārsūdzības termiņa pagarināšanu vai atteikumu to pagarināt nav pārsūdzams. Tomēr tas nozīmētu radīt jaunu nepārsūdzamības izņēmumu bez tieša likumā paredzēta pamata.
Ievērojot minēto, Kriminālprocesa likuma 316. panta sistēmiska interpretācija kopsakarā ar šā likuma 336. panta trešo daļu liecina, ka nolēmuma pārsūdzības termiņu pēc nolēmuma pieņemšanas nevar pagarināt.
[6.2.2] Šo secinājumu apstiprina arī Satversmes tiesas atziņas.
Satversmes tiesa ir norādījusi: Kriminālprocesa likuma 529. panta pirmās daļas 3.1 punkts paredz, ka apelācijas sūdzības iesniegšanas termiņu pagarina par 10 dienām kriminālprocesa īpašas sarežģītības un apjoma dēļ. Atbilstoši šā likuma 316. panta pirmajai daļai šis termiņš nav pagarināms. Līdz ar to, ja tiesa konkrēto kriminālprocesu atzinusi par īpaši sarežģītu un apjomīgu, apsūdzētajam apelācijas sūdzības iesniegšanai ir atvēlētas 20 dienas (Satversmes tiesas 2022. gada 14. aprīļa sprieduma lietā Nr. 2021-38-01 13. punkts).
Minētās atziņas ir nozīmīgas izskatāmā jautājuma izšķiršanā.
[6.2.3] Arī doktrīnā atzīts, ka Kriminālprocesa likuma 316. pants nav piemērojams tiesas nolēmuma pārsūdzības termiņa pagarināšanai pēc nolēmuma pieņemšanas.
Kriminālprocesa likuma komentāros par 316. pantu, nesniedzot plašāku pamatojumu, norādīts, ka 529. panta pirmās daļas 31. punktā noteiktais ir vērtējams kā patstāvīgs tiesību institūts, un tas nav saistāms ar „termiņu pagarināšanu komentējamā panta izpratnē” (Meikališa Ā. 316. panta komentārs. Grām.: Kriminālprocesa likuma komentāri. A daļa. Zinātniska monogrāfija prof. K. Stradas‑Rozenbergas zinātniskā redakcijā. Rīga: Latvijas Vēstnesis, 2019, 845. lpp.). Savukārt citā juridiskās literatūras avotā norādīts, ka Kriminālprocesa likuma 529. panta 3.1 punktā paredzēto jautājumu par tiesas nolēmuma pārsūdzības termiņa pagarināšanu tiesa lemj uz pašiniciatīvas pamata un iekļauj tiesas sprieduma rezolutīvajā daļā, tādēļ uz to neattiecas šā likuma 316. pants (Meikališa A., Strada-Rozenberga K. Pārmaiņu laiks kriminālprocesā turpinās. III. Kriminālprocesa likuma grozījumu komentāri: Procesuālie piespiedu līdzekļi. Procesuālie termiņi un dokumenti. Mantiskie jautājumi kriminālprocesā. Jurista Vārds, 01.09.2009., Nr. 35 (578)).
[6.2.4] Teleoloģiskās interpretācijas kontekstā nozīme ir tam, ka pārsūdzības termiņa pagarināšana Kriminālprocesa likuma 316. panta otrās daļas kārtībā pēc pilna nolēmuma pieejamības dienas būtiski neveicinātu procesa dalībnieku tiesību un interešu aizsardzību.
Proti, pēc pilna nolēmuma pieejamības dienas pārsūdzības termiņa tecējums jau ir sācies. Kamēr tiesa izlemtu lūgumu par tā pagarināšanu Kriminālprocesa likuma 316. panta otrajā daļā paredzētajā kārtībā, procesa dalībniekam tik un tā būtu jārēķinās, ka tiesa termiņu var nepagarināt. Tādēļ procesa dalībniekam apelācijas sūdzība vai protests jebkurā gadījumā būtu jāgatavo, rēķinoties ar sākotnēji noteikto 10 dienu termiņu (pēc grozījumiem, kas stājās spēkā 2024. gada 22. oktobrī – 10 darbdienu termiņu). 
Turpretim pārsūdzības termiņa pagarināšana pašā nolēmumā ļauj procesa dalībniekam uzreiz zināt pārsūdzības termiņu un novērš nepieciešamību pēc atsevišķa motivēta lēmuma. Tādējādi šāda kārtība atbilst arī procesuālās ekonomijas principam.
[6.2.5] Senāts ņem vērā arī to, ka Kriminālprocesa likuma 316. panta otrās daļas piemērošana nolēmuma pārsūdzības termiņa pagarināšanai var radīt atšķirīgus pārsūdzības termiņus vienā un tajā pašā lietā un līdz ar to arī vienlīdzības principa pārkāpuma riskus.
Proti, Kriminālprocesa likuma 529. panta pirmās daļas 3.1 punktā paredzētais termiņa pagarinājums attiecas uz visiem procesa dalībniekiem, savukārt 316. panta otrās daļas kārtība – tikai uz personu, kas iesniegusi attiecīgo lūgumu. Tādēļ pārsūdzības termiņa pagarināšana šajā kārtībā attiektos tikai uz personu, kura to lūgusi, un vienā un tajā pašā lietā radītu atšķirīgus pārsūdzības termiņus.
Tieši šādi pirmās instances tiesa rīkojusies arī izskatāmajā lietā.
Lai gan šāda kārtība pati par sevi vēl nenozīmē vienlīdzības principa pārkāpumu, ja visiem procesa dalībniekiem ir vienāda iespēja lūgt pārsūdzības termiņa pagarinājumu, tā tomēr var radīt nevienādu procesuālo situāciju vienā un tajā pašā lietā, kā arī padarīt pārsūdzības procesu mazāk pārskatāmu. 
Arī šie apsvērumi liecina, ka nolēmuma pārsūdzības termiņa pagarināšana Kriminālprocesa likuma 316. panta otrajā daļā paredzētajā kārtībā nebūtu pieļaujama.
[6.2.6] Senāts apzinās arī to, ka atsevišķos gadījumos lietas īpašā sarežģītība procesa dalībniekam var pilnā apjomā atklāties tikai pēc iepazīšanās ar pilnu tiesas nolēmumu. Tomēr šādās situācijās iespējams izmantot citus likumā paredzētos procesuālos instrumentus. 
Pirmkārt, 10 dienu laikā pēc pārsūdzības termiņa beigām iespējams izmantot likumā paredzētās tiesības iesniegt apelācijas sūdzības (protesta) papildinājumus (Kriminālprocesa likuma 555. panta trešā daļa).
Satversmes tiesa atzinusi, ka ar šādiem papildinājumiem var izvērst un precizēt sākotnēji iesniegtās sūdzības pamatojumu. Tādēļ tam nepieciešamais laiks ir ņemams vērā, novērtējot apelācijas sūdzības sagatavošanai kopumā atvēlēto termiņu (Satversmes tiesas 2022. gada 14. aprīļa sprieduma lietā Nr. 2021-38-01, 16.4. punkts).
Otrkārt, procesa dalībnieks var izmantot viņam piešķirtās tiesības apelācijas instances tiesā. 
Satversmes tiesa atzinusi, ka Kriminālprocesa likuma sistēma ir veidota tādā veidā, lai apsūdzētajam nodrošinātu iespēju izteikt visus būtiskos argumentus savas aizstāvības īstenošanai arī apelācijas instances tiesā. 
Piemēram, arī šajā stadijā ir piemērojama Kriminālprocesa likuma 455. panta pirmā daļa, kas nosaka: tiesas sēdē apsūdzētajam, viņa pārstāvim un aizstāvim, cietušajam un viņa pārstāvim, un prokuroram ir tiesības pieteikt lūgumus, iesniegt pierādījumus, norādot, kādēļ tie nebija iesniegti tiesā līdz šim, piedalīties pierādījumu pārbaudē, iesniegt tiesai rakstveida paskaidrojumus, piedalīties tiesas debatēs, kā arī citu jautājumu izskatīšanā, kuri radušies krimināllietas iztiesāšanas gaitā. Savukārt saskaņā ar Kriminālprocesa likuma 506. pantu apelācijas instances tiesā tiesas debatēs katrs kriminālprocesa dalībnieks no jauna var izteikties par lietas izlemšanā nozīmīgiem jautājumiem. Tādējādi arī laikā, kad notiek tiesvedība apelācijas instances tiesā, ir tiesības izvirzīt jaunus juridiskus argumentus, precizēt savus apsvērumus vai iesniegt jaunus pierādījumus (Satversmes tiesas 2022. gada 14. aprīļa sprieduma lietā Nr. 2021-38-01, 16.6.2.–16.6.3. punkts).
Treškārt, procesa dalībnieks var izmantot tiesības lūgt nokavētā termiņa atjaunošanu (sk. Kriminālprocesa likuma 317. pantu un Satversmes tiesas 2020. gada 26. marta sprieduma lietā Nr. 2019-15-01, 11.6. punktu).
Ievērojot minēto, apstāklis, ka lietas īpašā sarežģītība procesa dalībniekam var pilnā apjomā atklāties tikai pēc iepazīšanās ar pilnu tiesas nolēmumu, nav pietiekams pamats paplašināt tiesas tiesības lemt par pārsūdzības termiņa pagarināšanu ārpus tiesas nolēmuma rezolutīvās daļas.
[6.3] Rezumējot minēto, Senāts atzīst, ka Kriminālprocesa likuma 316. panta otrajā daļā paredzētā procesuālo termiņu pagarināšanas kārtība nav piemērojama tiesas nolēmuma pārsūdzības termiņa pagarināšanai.

[7] No minētā izriet, ka Senātam jāatbild arī uz jautājumu, kādas tiesiskās sekas rada tas, ka pirmās instances tiesa, nepamatoti piemērojot Kriminālprocesa likuma 316. panta otro daļu, pieņēmusi lēmumu par sprieduma pārsūdzības termiņa pagarināšanu.
[7.1] Senāts atzīst, ka šāds lēmums vispārīgi rada procesuālās sekas konkrētajā kriminālprocesā, kamēr tas likumā noteiktajā kārtībā nav atcelts vai atzīts par prettiesisku (sk. arī Kriminālprocesa likuma 322. panta pirmo daļu). Tādēļ pirmšķietami varētu izdarīt šādu pieņēmumu: ja apelācijas instances tiesa konstatē, ka: 1) pirmās instances tiesa nepamatoti pagarinājusi sprieduma pārsūdzības termiņu Kriminālprocesa likuma 316. panta otrās daļas kārtībā un 2) apelācijas sūdzība vai protests iesniegts pēc spriedumā noteiktā pārsūdzības termiņa, termiņš atzīstams par nokavētu un līdz ar to apelācijas tiesvedība izbeidzama (Kriminālprocesa likuma 567. panta pirmā daļa).
Turpmāk norādīto apsvērumu dēļ Senāts to atzīst par pamatotu tikai daļēji – attiecībā uz pārsūdzības termiņa nokavējuma faktu, bet ne apelācijas tiesvedības izbeigšanu.
[7.2] Saskaņā ar Kriminālprocesa likuma 315. panta trešo daļu tiesību realizāciju noteicošā termiņa nokavēšana bez dibināta iemesla rada šo tiesību izbeigšanos.
Izskatāmajā lietā pārsūdzības termiņš nokavēts dibināta iemesla dēļ, jo procesa dalībnieks parasti var paļauties, ka sūdzību vai protestu drīkst iesniegt termiņā, kuru pirmās instances tiesa, kaut arī nepamatoti piemērojot Kriminālprocesa likuma 316. panta otro daļu, bija pagarinājusi.
Šāda paļāvība var veidoties tādēļ, ka likums tiesai vispārīgi paredz tiesības pagarināt pārsūdzības termiņu, taču no likuma tieši un nepārprotami neizriet šo tiesību robežas, proti, ka termiņa pagarināšana izlemjama tikai nolēmuma rezolutīvajā daļā. Lai nonāktu pie šāda secinājuma, nepieciešama Kriminālprocesa likuma normu sistēmiska un teleoloģiska interpretācija. Tādēļ procesa dalībnieks parasti var paļauties, ka tiesa, pagarinot pārsūdzības termiņu, ir ievērojusi likumā noteikto kārtību. 
Tādējādi šī situācija būtiski atšķiras no gadījumiem, kad tiesa procesa dalībniekam piešķīrusi tādas tiesības, kuras likums nepārprotami neparedz, vai rīkojusies acīmredzami pretēji likumam. 
Šāds gadījums ir, piemēram, pēc pārsūdzības termiņa beigām iesniegtas kasācijas sūdzības kļūdaina nosūtīšana Senātam, tādēļ šāda tiesas rīcība nevar radīt paļāvību, ka sūdzība ir izskatāma kasācijas kārtībā (Senatores 2025. gada 4. septembra lēmums lietā Nr. SKK-358/2025, ECLI:LV:AT:2025:0904.11210042317.43.L).
[7.3] Ja procesa dalībnieks labticīgi paļāvies uz iespēju apelācijas sūdzību vai protestu iesniegt tiesas noteiktajā pagarinātajā termiņā, termiņa nokavējums atzīstams par attaisnotu un termiņš atjaunojams (sk. Kriminālprocesa likuma 317. pantu).
Lai gan šī norma paredz, ka termiņu atjauno pēc ieinteresētās personas lūguma, šajā situācijā šī prasība nav piemērojama. 
Procesa dalībnieks pats termiņa nokavējumu nevar konstatēt; tas tiek konstatēts tikai tad, kad augstākas instances tiesa atzīst, ka pirmās instances tiesa pārsūdzības termiņu pagarinājusi nepamatoti. Tādēļ šāda lūguma iesniegšanu no procesa dalībnieka saprātīgi nevar prasīt. Savukārt šīs prasības formāla piemērošana būtu pretrunā normas mērķim – nepieļaut, ka attaisnots termiņa nokavējums personai rada nelabvēlīgas sekas. Līdz ar to piemērojama normas teleoloģiskā redukcija, un apelācijas tiesvedība nav izbeidzama, ja apelācijas sūdzība vai protests iesniegts tiesas noteiktajā pagarinātajā termiņā un procesa dalībnieks uz šo termiņu labticīgi paļāvies.
Izskatāmajā lietā šis termiņš ir ievērots, un nav pamata uzskatīt, ka prokurore uz šo termiņu nebūtu labticīgi paļāvusies.
[7.4] Senāts papildus atzīmē turpmāk norādīto: 
1) nav nozīmes, kurš procesa dalībnieks paļāvies uz tiesas nepamatoti pagarināto tiesas nolēmuma pārsūdzības termiņu, jo pretēja pieeja nebūtu savienojama ar vienlīdzības principu;
2) šajā lēmumā pamatotais risinājums nenozīmē, ka Kriminālprocesa likuma 316. panta otrās daļas piemērošana pārsūdzības termiņa pagarināšanai būtu pieļaujama; tas nozīmē vien to, ka tiesas kļūda nevar radīt nelabvēlīgas sekas procesa dalībniekam, kurš labticīgi paļāvies uz tiesas noteikto termiņu;
3) ja procesa dalībnieks līdz šā Senāta lēmuma spēkā stāšanās brīdim rīkojies atbilstoši tiesas noteiktajam pagarinātajam pārsūdzības termiņam, viņa labticīgums ir prezumējams, jo maldības avots šādā situācijā ir tiesas rīcība; izņēmums piemērojams, ja lietas materiāli liecina par pretējo;
4) pēc šā Senāta lēmuma spēkā stāšanās labticīga paļaušanās uz nepamatoti pagarinātu pārsūdzības termiņu var tikt vērtēta stingrāk, jo īpaši attiecībā uz prokuroriem un zvērinātiem advokātiem.
[7.5] Rezumējot minēto, Senāts atzīst, ka izskatāmajā lietā apelācijas instances tiesai nebija likumīga pamata izbeigt apelācijas tiesvedību daļā par prokurores iesniegto apelācijas protestu, tādēļ tiesa pamatoti to izskatījusi pēc būtības.

[8] Tālāk Senāts pārbaudīs, vai tiesa, izskatot apelācijas protestu un nosakot apsūdzētajai [pers. A] bargāku sodu nekā pirmās instances tiesa, ir pieļāvusi kasācijas sūdzībā norādītos Krimināllikuma pārkāpumus soda piemērošanā.
[8.1] Senāts konstatē, ka apelācijas instances tiesa par pamatotu atzinusi prokurores apelācijas protestā norādīto, ka pirmās instances tiesa nav ievērojusi Krimināllikuma 35. pantā noteikto soda mērķi un 46. pantā paredzētos soda noteikšanas vispārīgos principus, un par katru noziedzīgo nodarījumu nepamatoti piemērojusi brīvības atņemšanu uz laiku, kas pietuvināts panta sankcijas minimālajai robežai, lai gan nav konstatēts neviens atbildību mīkstinošs apstāklis.
Apelācijas instances tiesa norādījusi arī to, ka pirmās instances tiesa tikai formāli atsaukusies uz noziedzīgo nodarījumu raksturu un radīto kaitējumu, taču pretēji Krimināllikuma 55. panta pirmās daļas prasībām un judikatūras atziņām nav pēc būtības izvērtējusi apstākļus, kuri raksturo konkrētos noziedzīgos nodarījumus.
Vērtējot noziedzīgo nodarījumu raksturu, apelācijas instances tiesa konstatējusi, ka:
1) [pers. A] fizisku un emocionālu vardarbību pret [pers. N] un [pers. H] pielietoja 10 gadus; pret [pers. O] – gandrīz 8 gadus; pret [pers. K] – gandrīz 7 gadus; pret [pers. C] – 4 gadus, pret citiem bērniem – [pers. P], [pers. R] un [pers. I] – attiecīgi gandrīz četrus gadus, trīsarpus gadus un nepilnus divus gadus, līdz ar to noziedzīgajiem nodarījumiem piemīt augsta kaitīguma pakāpe, kas tos izceļ līdzīgu noziedzīgu nodarījumu vidū;
2) [pers. A] vardarbīgajām darbībām bija sistemātisks raksturs – laika periodā no 2008. gada [..] līdz 2019. gada [..] kopumā izdarīti 12 noziedzīgi nodarījumi; 
3) noziedzīgie nodarījumi vērsti pret nepilngadīgajiem un mazgadīgajiem, kuri jau bija piedzīvojuši vardarbību savās ģimenēs un tādējādi no tām izņemti un nodoti apsūdzētās [pers. A] ģimenē, taču [pers. A], izmantojot savu autoritāti, vardarbību pret bērniem pielietoja ne tikai, lai sodītu viņus par kādu neizdarītu darbu, bet arī, lai izrēķinātos, izsmietu un pazemotu. 
Izvērtējusi apsūdzētās [pers. A] liecības, apelācijas instances tiesa konstatējusi, ka apsūdzētā nav izpratusi savu darbību kaitīgumu, jo viņa joprojām uzskata, ka bērnu pēršana ir piemērots audzināšanas veids.  
[8.2] Pretēji kasācijas sūdzībā norādītajam tiesa ir ņēmusi vērā apsūdzētās vecumu un to, ka viņas aizbildnībā turpmāk nedrīkst būt bērni, taču šos apstākļus nav atzinusi par tādiem, kas pamatotu nosacīta soda noteikšanu. Tiesa papildus norādījusi, ka nosacīta notiesāšana neatjaunotu taisnīgumu, nebūtu uzskatāma par samērīgu un pietiekami bargu reakciju uz izdarītajiem noziedzīgajiem nodarījumiem, lai nodrošinātu efektīvu prevenciju, tajā skaitā, atturot apsūdzēto un citas personas no līdzīgiem likumpārkāpumiem. 
[8.3] Ievērojot minēto, Senāts konstatē, ka kasācijas sūdzībā norādītie argumenti šajā daļā pēc būtības pauž neapmierinātību ar tiem secinājumiem, kādus izdarījusi apelācijas instances tiesa, izvērtējot sodu ietekmējošos apstākļus, un ir vērsti uz to, lai panāktu tiesas nolēmuma atcelšanu nevis juridisku, bet faktisku iemeslu dēļ, kas ir pretrunā ar Kriminālprocesa likuma 569. panta pirmajā un trešajā daļā noteikto.
[8.4] Atbildot uz kasācijas sūdzības argumentu, ka tiesa nav izvērtējusi nepilnības normatīvajā regulējumā par atbalstu audžuģimenēm un apsūdzētās ieguldījumu bērnu audzināšanā un izglītošanā, Senāts norāda, ka, individualizējot sodu, tiesai jāņem vērā būtiskākie sodu ietekmējošie apstākļi. 
Kasācijas sūdzībā nav pamatots, kādēļ norādītajiem apstākļiem konkrētajā lietā būtu svarīga nozīme, vērtējot tos kopsakarā ar tiesas konstatētajiem sodu ietekmējošajiem apstākļiem, it īpaši ar noziedzīgo nodarījumu raksturu. Tādējādi kasācijas sūdzība šajā daļā neatbilst Kriminālprocesa likuma 572. pantam, jo tajā ir vienīgi norādīti apstākļi, kuri kasācijas sūdzības iesniedzējas ieskatā bija jāņem vērā, nosakot sodu, bet nav paskaidrots, kāpēc to nevērtēšana konkrētajā lietā nozīmē Krimināllikuma nepareizu piemērošanu.

[9] Pamatojoties uz Kriminālprocesa likuma 584. panta otro daļu, Senāts atzīst par nepieciešamu pārsniegt apsūdzētās [pers. A] kasācijas sūdzībā izteikto prasību apjomu, jo apelācijas instances tiesa pieļāvusi Krimināllikuma Vispārīgās daļas normu pārkāpumus, kas kasācijas sūdzībā nav norādīti.
[9.1] Senāts konstatē, ka apelācijas instances tiesa atstājusi negrozītu pirmās instances tiesas spriedumu daļā par apsūdzētās [pers. A] atzīšanu par vainīgu 12 noziedzīgos nodarījumos, kas izdarīti ilgstošā laika periodā pret nepilngadīgām personām.
Pret četriem nepilngadīgajiem cietušajiem – [pers. N], [pers. H], [pers. K] un [pers. C] – tiesa apsūdzētās [pers. A] noziedzīgās darbības pret katru no viņiem ir kvalificējusi kā divus noziedzīgus nodarījumus atkarībā no viņu vecuma. Proti, līdz dienai, kad attiecīgais cietušais sasniedza 14 gadu vecumu, darbības kvalificētas pēc Krimināllikuma 174. panta otrās daļas (kvalificējošā pazīme – mazgadīgais), savukārt pēc dienas, kad attiecīgais cietušais sasniedza 14 gadu vecumu – pēc Krimināllikuma 174. panta pirmās daļas (kvalificējošā pazīme – nepilngadīgais).
Šādu risinājumu pirmās instances tiesa, kuras atzinumu nav apšaubījusi arī apelācijas instances tiesa, pamatojusi ar to, ka noziedzīgās darbības, lai arī bija līdzīgas un tika veiktas sistemātiski, tomēr kvalificējamas atsevišķi pēc attiecīgās Krimināllikuma panta daļas, jo tās izdarītas ilgstošā laika periodā, kad cietušie vispirms bija mazgadīgi, bet vēlāk – nepilngadīgi (sk. pirmās instances tiesas sprieduma 93., 95.–96., 101., 105. lpp.).
[9.2] Senāts atzīst, ka apelācijas instances tiesa nepamatoti nav piemērojusi Krimināllikuma 23. panta trešo daļu un tādēļ pret katru no minētajiem cietušajiem izdarītās noziedzīgās darbības nepareizi kvalificējusi kā divus noziedzīgus nodarījumus. Līdz ar to tiesa nepamatoti piemērojusi arī šā likuma 50. panta pirmo daļu un noteikusi [pers. A] sodu par astoņiem noziedzīgiem nodarījumiem, lai gan tas bija nosakāms par četriem noziedzīgiem nodarījumiem.
Šāds atzinums tiek pamatots ar šādiem apsvērumiem.
[9.2.1] Saskaņā ar Krimināllikuma 23. panta trešo daļu atsevišķu turpinātu noziedzīgu nodarījumu veido vairākas savstarpēji saistītas tādas pašas noziedzīgas darbības, kas vērstas uz kopēju mērķi, ja tās aptver vainīgās personas vienots nodoms, tāpēc savā kopumā tās veido vienu noziedzīgu nodarījumu. 
Šajā tiesību normā ietvertā pazīme „tādas pašas noziedzīgas darbības” nav saprotama tādējādi, ka darbībām jābūt identiskām; pietiek, ka tās ir līdzīga rakstura. 
Piemēram, Senāta judikatūrā par atsevišķu turpinātu noziedzīgu nodarījumu ir atzīta aizdevuma atkārtota izkrāpšana no tās pašas kredītiestādes, lai gan pirmajā reizē tika izkrāpti 100 Ls, bet otrajā – 200 Ls, t. i., divas reizes vairāk (Senāta 2015. gada 14. aprīļa lēmums lietā Nr. SKK-89/2015, 11110039913). 
Arī Krimināllikuma 174. pantā paredzēto noziedzīgo nodarījumu var veidot turpināts noziedzīgs nodarījums. Arī šādā gadījumā darbībām nav jābūt identiskām.
Piemēram, Senāta judikatūrā par vienotu Krimināllikuma 174. pantā paredzētu noziedzīgu nodarījumu atzīta ilgstoša un sistemātiska cietsirdīga un vardarbīga apiešanās ar nepilngadīgo, kas izpaudās kā dažāda veida fiziska un psihiska vardarbība vairāku gadu garumā (Senāta 2012. gada 5. aprīļa lēmums lietā Nr. SKK-J-12/2012, 11096167904).
[9.2.2] Atsevišķu turpinātu noziedzīgu nodarījumu var veidot arī darbības, kas atbilst vairākiem radniecīgiem noziedzīgu nodarījumu sastāviem, ja tās vērstas uz kopēju mērķi un tās aptver vienots nodoms. 
Piemēram, Senāta judikatūrā atzīts, ka atsevišķu turpinātu noziedzīgu nodarījumu var veidot:
1) viena panta daļā paredzētie alternatīvie sastāvi (sk. Senāta 2021. gada lēmumu lietā Nr. SKK-[L]/2021. Slēgtas lietas statuss. Pieejams Augstākās tiesas tīmekļvietnē);
2) viena panta dažādās daļās paredzētie sastāvi (sk. Senāta 2022. gada 30. marta lēmuma lietā Nr. SKK-30/2022, ECLI:LV:AT:2022:0330.11816005713.4.L, 12.1. punktu);
3) dažādos pantos paredzētie sastāvi (par Krimināllikuma 217. un 218. pantu sk. Senāta 2014. gada 19. jūnija lēmumu lietā Nr. SKK-77/2014, 15830313209, 2015. gada 21. maija lēmumu lietā Nr. SKK-126/2015, 11840005209).
Šāda pieeja atzīta arī tiesību teorijā, norādot, ka arī atšķirīgiem noziedzīgu nodarījumu sastāviem atbilstošas un pat laika ziņā nošķirtas darbības var veidot vienu atsevišķu noziedzīgu nodarījumu, ja tās saistītas ar vienas un tās pašas intereses apdraudējumu (Krastiņš U. Liholaja V. Krimināllikuma komentāri. Pirmā daļa (I-VIII2 nodaļa). Trešais papildinātais izdevums. Rīga: Tiesu namu aģentūra, 2021, 119. lpp.). 
Minētais tomēr nenozīmē, ka vairākas savstarpēji saistītas noziedzīgas darbības vienmēr būtu atzīstamas par vienu turpinātu noziedzīgu nodarījumu. Piemēram, noziedzīgos nodarījumos pret personas dzimumneaizskaramību turpināts noziedzīgs nodarījums konstatējams tikai izņēmuma gadījumā – ja noziedzīgās darbības izdarītas secīgi, īsā laikposmā un vienotas noziedzīgas norises ietvaros (sk. Augstākās tiesas tiesu prakses apkopojumus „Tiesu prakse krimināllietās par noziedzīgiem nodarījumiem pret tikumību un dzimumneaizskaramību, kas izdarīti pret nepilngadīgo”, 2017, 16.–17. lpp.; „Tiesu prakse krimināllietās pēc Krimināllikuma 160. un 162. panta”, 2007, 20. lpp.).
[9.2.3] Ja atsevišķu turpinātu noziedzīgu nodarījumu veido viena panta dažādās daļās paredzētie sastāvi, to kvalifikācija nosakāma pēc panta smagākās daļas (Senāta 2025. gada lēmums lietā Nr. SKK-[J]/2021. Slēgtas lietas statuss. Pieejams Augstākās tiesas tīmekļvietnē).
Šāda pieeja izriet no turpināta noziedzīga nodarījuma vienotības principa. Proti, to veido vairākas savstarpēji saistītas noziedzīgas darbības, no kurām katra, izolēti vērtējot, pati par sevi atbilst noziedzīga nodarījuma sastāvam. Tomēr, pastāvot vienotam nodomam un kopīgam mērķim, tās kopumā veido vienu noziedzīgu nodarījumu. Tādēļ juridiskā kvalifikācija nosakāma, izvērtējot nodarījumu kopumā. Līdz ar to, ja šādu noziedzīgu nodarījumu veido darbības, kas atbilst viena Krimināllikuma panta dažādās daļās paredzētajiem sastāviem, tas kvalificējams pēc panta smagākās daļas, jo tā vispilnīgāk atspoguļo noziedzīgā nodarījuma kopējo kaitīgumu. 
[9.2.4] No minētā izriet, ka par pierādītām atzītās apsūdzētās [pers. A] darbības pret katru no četriem cietušajiem – [pers. N], [pers. H], [pers. K] un [pers. C] – ir „tādas pašas noziedzīgas darbības” Krimināllikuma 23. panta trešās daļas izpratnē, jo šo darbību izpausmes formas noziedzīgo nodarījumu aprakstā ir līdzīgas neatkarīgi no tā, vai tās kvalificētas pēc Krimināllikuma 174. panta pirmās vai otrās daļas. Savukārt tas vien, ka šo darbību izdarīšanas laikā mainījās cietušo vecums un tādēļ arī piemērojamā juridiskā kvalifikācija – no panta otrās daļas uz pirmo daļu –, nepadara šīs darbības par atšķirīgām un neizjauc apsūdzētās kopīgo mērķi un vienoto nodomu. 
Pretējā gadījumā noziedzīga nodarījuma vienotība būtu atkarīga nevis no personas rīcības un gribas, bet no viņas neatkarīga apstākļa – cietušā dzimšanas dienas. Tas nebūtu savienojams ar turpināta noziedzīga nodarījuma institūta jēgu. Tādēļ turpināts noziedzīgs nodarījums, kas ietver gan darbības pret mazgadīgu, gan nepilngadīgu cietušo, attiecībā uz katru cietušo kvalificējams pēc Krimināllikuma 174. panta smagākās daļas, proti, pēc otrās daļas.
[9.2.5] Vienlaikus Senāts atzīmē, ka minētais nenozīmē, ka vienā turpinātā noziedzīgā nodarījumā būtu apvienojamas visas tādas pašas noziedzīgās darbības, kas vērstas pret vairākiem cietušajiem.
Šādos gadījumos izšķiroša nozīme ir aizskartās intereses raksturam. Proti, jāvērtē, cik cieši aizskartā interese ir saistīta ar konkrēto personu un cik nozīmīga tā ir. Jo ciešāka ir šī saikne ar konkrēto personu un jo nozīmīgāka ir aizskartā interese, jo piesardzīgāk vērtējama iespēja šādas darbības, kas vērstas pret vairākām personām, kvalificēt kā vienu turpinātu noziedzīgu nodarījumu (sk. arī Maurach R., Gössel K.H., Zipf H. Strafrecht. Allgemeiner Teil. Teilband 2. Karlsruhe: C.F.Müller Juristischer Verlag, 1978, S. 309). Tādēļ vairāku personu mantiska rakstura interešu aizskārums noteiktos apstākļos neizslēdz turpināta noziedzīga nodarījuma konstatēšanu, savukārt darbības, kas vērstas pret vairāku personu dzīvību, brīvību, fizisko neaizskaramību vai dzimumneaizskaramību, parasti neveido vienu turpinātu noziedzīgu nodarījumu.
Krimināllikuma 174. pants aizsargā nepilngadīgā individuālās intereses, tajā skaitā viņa fizisko neaizskaramību, psihisko labklājību un normālu fizisko un emocionālo attīstību. Šīs intereses ir individuāli personificētas, nedalāmi saistītas tikai ar konkrēto personu un pēc sava rakstura īpaši nozīmīgas. Tādēļ šāda rakstura darbības, kas vērstas pret vairākiem nepilngadīgajiem, parasti neveido vienu turpinātu noziedzīgu nodarījumu. 
Izņēmuma kārtā šāds vērtējums varētu būt nepieciešams, piemēram, tad, ja vairāki nepilngadīgie vienlaikus, tas ir, vienā laikā un vietā, sistemātiski būtu pakļauti vienveidīgām vardarbīgām darbībām. Tomēr šajā lietā zemāko instanču tiesas šādus nodarījuma apstākļus nav konstatējušas.
[9.3] Rezumējot minēto, Senāts atzīst, ka apelācijas instances tiesa, nepareizi piemērojot Krimināllikuma 23. panta trešo daļu un 50. panta pirmo daļu, ir pieļāvusi pārkāpumus, kas varēja ietekmēt galīgā soda noteikšanu, tādēļ tās spriedums atceļams šā lēmuma rezolutīvajā daļā norādītajā apjomā.
[9.4] Izskatot lietu no jauna atceltajā daļā, apelācijas instances tiesai jāievēro Kriminālprocesa likuma 591. panta otrajā daļā nostiprinātais aizliegums pasliktināt apsūdzētā stāvokli, kas attiecas ne tikai uz galīgo sodu, bet arī uz sodu par katru atsevišķu noziedzīgo nodarījumu (Hrsg. Hannich R. Karlsruher Kommentar zur Strafprozessordnung. München: C.H.Beck Verlag, 2019, S. 1974). 
Turklāt izskatāmajā lietā papildus ir jāņem vērā, ka darbības, kas iepriekš nepamatoti atzītas par diviem noziedzīgiem nodarījumiem, faktiski veido vienu noziedzīgu nodarījumu. Tas pats par sevi nenozīmē, ka šo darbību kopējais kaitīgums ir būtiski mazāks. Tādēļ par šādi vienoti vērtētu noziedzīgu nodarījumu sodu var noteikt bargāku nekā par katru iepriekš nepamatoti nodalīto noziedzīgo nodarījumu atsevišķi. Tomēr šis sods nedrīkst pārsniegt sodu kopsummu, kas iepriekš noteikta par šiem diviem noziedzīgajiem nodarījumiem kopā (Hrsg. Hannich R. Karlsruher Kommentar zur Strafprozessordnung. München: C.H.Beck Verlag, 2019, S. 1974).
Arī galīgais sods nedrīkst pārsniegt iepriekš noteikto galīgo sodu.
[10] Apelācijas instances tiesa apsūdzētajai [pers. A] ir grozījusi ar brīvības atņemšanu nesaistītos drošības līdzekļus uz apcietinājumu.
Senāts atzīst, ka apsūdzētajai noteiktā drošības līdzekļa – apcietinājuma – piemērošana turpināma. Piemērotais drošības līdzeklis izskatāmajā lietā atzīstams par pamatotu un samērīgu.
Rezolutīvā daļa 
Pamatojoties uz Kriminālprocesa likuma 585. pantu un 587. panta pirmās daļas 2. punktu, Senāts

nolēma

atcelt [..] apgabaltiesas 2025. gada [..] spriedumu daļā:
par apsūdzētās [pers. A] atzīšanu par vainīgu un sodīšanu:
pēc Krimināllikuma 174. panta otrās daļas (cietušais [pers. N]);
pēc Krimināllikuma 174. panta otrās daļas (cietusī [pers. H]);
pēc Krimināllikuma 174. panta otrās daļas (cietušais [pers. K]);
pēc Krimināllikuma 174. panta otrās daļas (cietusī [pers. C]);
pēc Krimināllikuma 174. panta pirmās daļas (cietušais [pers. N]);
pēc Krimināllikuma 174. panta pirmās daļas (cietusī [pers. H]);
pēc Krimināllikuma 174. panta pirmās daļas (cietušais [pers. K]);
pēc Krimināllikuma 174. panta pirmās daļas (cietusī [pers. C]);
par [pers. A] saskaņā ar Krimināllikuma 50. pantu noteikto galīgo sodu.
Atceltajā daļā lietu nosūtīt jaunai izskatīšanai [..] apgabaltiesā.
Pārējā daļā apelācijas instances tiesas spriedumu atstāt negrozītu.
Apsūdzētajai [pers. A] turpināt piemērot drošības līdzekli – apcietinājumu.


Lēmums nav pārsūdzams.

